Sur Editur, Kull meta tissemma Ann Fenech, il-Kap tal-Oppożizzjoni, Simon Busuttil, dejjem ħareġ għonqu biex jiddefendiha billi jgħid li Ann Fenech m'għandha l-ebda kumpanija f'isimha fil-Panama. Jekk m'għandha l-ebda kumpanija f'isimha, però huwa sigriet magħruf li għenet lil ħaddieħor biex jiftaħ xi kumpanija fil-Panama. Minbarra Ann Fenech, issa xxandru aktar ismijiet, fosthom ta' żewġ deputati Nazzjonalisti: Tonio Fenech u Francis Zammit Dimech, li għamluha ta' intermedjarji jew saħsansitra huma segretarji jew chairmen ta' kumpaniji li nfetħu fil-British Virgin Islands. Busuttil anke għal dawn ħareġ għonqu u stqarr li ma għamlu xejn ħażin. Mela, peress li Busuttil iħobb jagħmilha ta' mħallef, nitolbu jagħti s-sentenza f'dan il-każ li se nressaqlu: Ikun hemm omm li tħajjar lil bintha biex taqbad it-triq tal-prostituzzjoni, sintendi bi ħlas. Meta l-missier jinduna x'inhu jiġri, jiffaċċja lil martu u din tgħidlu li hi m'għamlet xejn ħażin għax baqgħet fidila lejh. Kieku int, sur prim imħallef Busuttil, lil din l-omm kont issibha ħatja bħala kompliċi jew, skont it-teorija li int qed tadotta fil-konfront ta' Ann, Tonio u Francis, kont tilliberaha għax hi personali baqgħet fidila lejn żewġha? Busuttil, jekk int verament temmen li min jiftaħ kumpaniji f'postijiet magħrufa bħala 'tax haven' bħall-Panama u l-British Virgin Islands, huwa korrott, allura int ma temminx li kull min daħħal xi kemxa flus biex għen biex jinfetħu dawn il-kumpaniji, dan ukoll għamel xi dnub tal-abbatini (skont Ann Fenech)? Jew intkom tistgħu tagħmlu kollox għax imberkin mis-sema? TICHY, Il-FGURA